בניין קומקאסט

בניין קומקאסט (באנגלית: Comcast Building; לשעבר בניין ג'י אי, באנגלית: GE Building) הוא גורד שחקים השוכן ברוקפלר פלאזה 30, מרכז רוקפלר, מנהטן, ניו יורק, ארצות הברית. הבניין מתנשא לגובה של 259 מטרים והוא בעל 69 קומות מעל מפלס הרחוב וקומת מרתף אחת. הוא תוכנן על ידי האדריכל ריימונד הוד בסגנון אר דקו, ונבנה בין השנים 1931–1933 ביוזמת משפחת רוקפלר.

הבניין נקרא במקור "אר סי איי" (RCA) אך שמו שונה רשמית בשנת 1988, לאחר שחברת ג'נרל אלקטריק (ג'י אי) רכשה אותו. בשנת 2015 רכש אותו תאגיד התקשורת קומקאסט (אבי חברת NBCUniversal, הכוללת רשתות טלוויזיה ותקשורת רבות, שהידועות שבהן הן NBC, NBC News ו-MSNBC), והחליף את השלט GE בחזית ל-Comcast Building. כעת מוכר גם בשם "בניין קומקאסט".

בשנת 2014 הושלם בו שיפוץ פנימי כללי בעלות של 170 מיליון דולר אמריקאי.

==היסטוריה==
[[מרכז רוקפלר, ובמרכזו בניין RCA, המוכר כיום כבניין קומקאסט. דצמבר 1933]]
בשנת 1933 הסתיימה בנייתו של בניין RCA כחלק מהקמת מרכז רוקפלר. האדריכל ריימונד הוד הוביל את צוות האדריכלים שנשכרו על ידי משפחת רוקפלר - יוזמת הקמת המתחם. שמו של הבניין נגזר משם השוכר העיקרי בו דאז, תאגיד הרדיו של אמריקה (Radio Corporation of America, בקיצור RCA), שנוסד בשנת 1919 על ידי חברת ג'נרל אלקטריק. הבניין היה הראשון בו תוכנן פיר מעליות מרכזי ובו מרוכזות רוב המעליות שמשרתות את הבניין. במהלך הבנייה צולמה "ארוחת צהריים על גורד שחקים" בידי הצלם, צ'ארלס קלייד איבטס (Charles Clyde Ebbets). בתצלום נראים פועלים הסועדים ארוחת צהריים על אחת הקורות בקומה ה-69, כשברקע נופה של העיר ניו יורק. חברת השידור הלאומית (National Broadcasting Company או בקיצור NBC), גם היא בבעלות ג'נרל אלקטריק, שכרה שטחים בבניין גם כן.

משרדה של משפחת רוקפלר היה בחדר 5600 בקומה ה-56. משרד זה כיום שייך ל-Rockefeller Family & Associates והוא משתרע מהקומה ה-54 עד הקומה ה-56 בבניין. בקומת המרתף בבניין ישנה כספת השייכת לג'ון ד. רוקפלר והגישה אליה מתבצעת דרך מעלית פרטית ממשרדו.

בשנת 1985 קיבל הבניין מעמד של מבנה היסטורי לאומי. בשנת 1988 הוחלף שמו הרשמי לבניין ג'י אי, שנתיים לאחר שחברת ג'נרל אלקטריק רכשה מחדש את RCA.

מכתובתו הרשמית של הבניין נגזר שמה של קומדיית המצבים, "רוק 30", שעלילתה עוקבת אחר השחקנים ואנשי הצוות של תוכנית טלוויזיה בדיונית והיא מתרחשת בעיקרה בבניין.

==תיאור הבניין==
זהו אחד מגורדי השחקים המפורסמים והידועים בעיר ניו יורק, וחזיתו, הבנויה בסגנון אר דקו, נחשבת יצירת אמנות. בניגוד לרוב בנייני האר דקו שנבנו בשנות ה-30, אין למבנה צריח בקצהו. האפריז הבנוי מעל הכניסה הראשית לבניין נוצר בידי הפסל, לי לאורי (Lee Lawrie), ומסמל את החוכמה. באפריז כתוב הפסוק התנ"כי "וְהָיָה אֱמוּנַת עִתֶּיךָ חֹסֶן יְשׁוּעֹת חָכְמַת וָדָעַת יִרְאַת יְהוָה הִיא אוֹצָרוֹ" מ.

בקומתו התחתונה של הבניין מצוי מרכז קניות. בקומה ה-65 ישנה מסעדה, הידועה בשם "חדר ריינבו". העיצוב הפנימי של המסעדה הוא בעל מעמד שימור מטעם ועדת העיר ניו יורק מאז שנת 2012.

=== מסעדת חדר ריינבו (Rainbow Room) ===
המסעדה מופעלת בידי משפחת קפריאני (Cipriani family). עם פתיחתה בשנת 1934, הייתה למסעדה הראשונה השוכנת בגורד שחקים והמסעדה הגבוהה ביותר בארצות הברית במשך עשרות שנים. במהלך המשבר הכלכלי של 2008 נפגעה פעילותה העסקית, וב-2009 נסגרה. בשנת 2012 הוכרז העיצוב הפנימי של המסעדה כבעל מעמד לשימור מטעם ועדת העיר ניו יורק. ב-17 בספטמבר 2013 פורסם שהמסעדה תשוב לפעילות מלאה במתכונת מחודשת בסוף שנת 2014. לבסוף נפתחה ב-5 באוקטובר 2014.

===קומת התצפית===
קומת התצפית, המכונה "ראש הסלע" ("Top of the Rock"), שופצה בין השנים 1986–2005 בעלות של 75 מיליון דולרים, ונפתחה שנית לציבור ב-1 בנובמבר 2005.

==אולפני NBC==
הבניין משמש כמטה המשרדים והאולפנים הראשי של רשת הטלוויזיה NBC ובו מצולמת התוכנית "סטרדיי נייט לייב". עד שנת 1972 צולמה בו גם "The Tonight Show".

==ראו גם==
* גורדי שחקים בניו יורק
* גורדי שחקים מוקדמים

==קישורים חיצוניים==

* 
*[http://www.topoftherocknyc.com/ Top Of The Rock] – Official "Top Of The Rock" page
*[http://www.in-arch.net/NYC/nyc2b.html#40 in-Arch.net: The RCA/GE Building]
*[https://web.archive.org/web/20070218055445/http://manhattan.about.com/od/historyandlandmarks/ig/Skyline-Views-Top-Of-The-Rock/index.htm Top Of The Rock Photo Gallery] – About.com
*[http://www.nycinsiderguide.com/top-of-the-rock NYC Insider Guide] – Insider tips and secrets about Top of the Rock
*[http://www.panoramatrip.com/top-of-the-rock-view-of-new-york-city/ Top of the Rock Panorama]
*[http://www.buzzfile.com/Lists/Companies-located-at-30-Rockefeller-Plz,-New-York,-NY,-10112 Companies located at 30 Rockefeller Plaza] - List of Tenants at 30 Rock

==הערות שוליים==

לקריאה נוספת
*
*
*

קטגוריה:ערכים שבהם תבנית בריטניקה אינה מתאימה
קומקאסט
קומקאסט
קטגוריה:ניו יורק: מבנים בסגנון האר דקו
קטגוריה:NBC
קטגוריה:אולפני טלוויזיה
קטגוריה:מרכז רוקפלר